Surse: Laura Vicol și Vladimir Ciorbă, reținuți în dosarul Nordis. Ioana Băsescu și Andreea Cosma, în fața procurorilor
Procurorii DIICOT efectuează luni zeci de percheziții în România și Monaco, într-un dosar penal privind „săvârșirea infracțiunilor de constituirea unui grup infracțional organizat, delapidare cu consecințe deosebit de grave, spălare a banilor, evaziune fiscală”. Perchezițiile au loc în dosarul Nordis, iar printre cei vizați se numără Vladimir Ciorbă, acționar Nordis, soția lui, fosta deputată PSD Laura Vicol, Ioana Băsescu, fiica lui Traian Băsescu, Andreea Cosma, fostă deputată PSD. La scurt timp după demararea acțiunii, Laura Vicol, fosta șefă a comisiei juridice din Camera Deputaților, a scris pe Facebook: „A început spectacolul”, mesaj pe care ulterior l-a șters.